Lwali lumu, nga Wambwa enjala emuluma era ng’atandika kutambula ng’anoonya ekyokulya. Yagenda abikkula ebisaaniiko ng’anoonyaamu amagumba agaali gasuuliddwa asobole okulyako. Bwe yali akyabikkula ebisaaniiko, n’agwa ku kifo awaali entuumo ya zzaabu. Mu bulamu bwe bwonna yali talabanga ku zzaabu mungi bw’atyo! Yasanyuka nnyo era nga ky’alaba takikkiriza. Yasooka n’alowooza nti oba yali aloota! Naye kyali si kirooto. Zzaabu yaliwo awo mu maaso ge era nga mungi ddala. Wambwa yasamaalirira n’ebyokulya n’abyerabira. Yasalawo okukuuma zzaabu we gwe yali azudde waleme kubaawo muntu yenna amumubbako. Yatuula awali entuumo ya zzaabu ekiro n’emisana era nga tavaawo yadde okugenda okunoonya ekyokulya. Ng’atudde awo yalowooza ku birungi ebingi ennyo bye yali asobola okwegulira ng’akozesa zzaabu oyo. Munnange Wambwa yamalira ddala ennaku nga talya yadde okunywa ekintu kyonna. Yakogga nnyo era nga n’amagumba ge gonna galabika we gaali munda mu ye. Olunaku lumu, ensega yali eyitaayita n’esanga Wambwa. Yakka wansi Wambwa we yali atudde n’emubuuza nti, “Ate Wambwa kiki ekyakutuukako? Lwaki togenda n’onoonyaako ku kyokulya? Laba wenna bw’okozze!” Wambwa yamuddamu nti, “Munnange nze ndi wano nneekuumira zzaabu wange tewabaawo amubba. Sijja kulya okutuusa nga nkakasizza nti tewali muntu n’omu agenda kubba zzaabu wange.” Ensega n’emwanukula nti, “Naye ogenda kufa enjala singa onaaba tofunye ky’olya, Kati olwo ebyobugagga ebyo binaaba bikyakugasa ki ng’omaze okufa?” Wambwa yagaana okuwuliriza amagezi ensega ge yamuwa. Yasigala awo ng’atudde ku ntuumo ye eya zzaabu ng’agikuuma. Nga wayise ennaku entonotono, era nga bwe kyali kisuubirwa, Wambwa enjala yamuluma era n’emutta. Ensega yali ntuufu. Ekikolwa kya Wambwa okufuna omululu gwa zzaabu n’asalawo n’obutalya amukuume kyamutta. Wambwa ebirowoozo bye byonna yabimalira ku kugaggawala ne yeerabira nti okusobola okutuuka ku ekyo yalina kusooka kuba mulamu. Okusobola okuba omulamu Wambwa yalina okulya. Kye tuyiga mu kagero kano kiri nti: mu bulamu, kya mugaso nnyo omuntu okubeera omumativu n’ekyo ky’olina. Tetulina kubeera na mululu. Singa tukulembeza omululu mu bye tukola tujja kumaliriza nga tulinga Wambwa.